Comunicació

al Govern sobre la consulta pública prèvia a l’elaboració del Projecte de decret de Potencial vitícola i Registre vitivinícola de Catalunya.

El Departament d'Acció Climàtica, Alimentació i Agenda Rural ha de dur a terme la consulta pública prèvia a l’elaboració del projecte de decret de Potencial vitícola i Registre vitivinícola de Catalunya, de conformitat amb l’article 66 bis de la Llei 26/2010, del 3 d’agost, de règim jurídic i de procediment de les administracions públiques de Catalunya, amb el contingut que s’hi annexa.

Per tot això, a proposta de la consellera d’Acció Climàtica, Alimentació i Agenda Rural, el Govern

Pren coneixement de la consulta pública prèvia a l’elaboració del projecte de decret de Potencial vitícola i Registre vitivinícola de Catalunya, amb el contingut que s’hi annexa.

**Annex**

|  |
| --- |
| **Consulta pública prèvia a l’elaboració del projecte de decret de Potencial vitícola i Registre vitivinícola de Catalunya** |
| **1. Problemes que es pretenen solucionar** |
| Els problemes o qüestions que es pretenen solucionar amb aquesta iniciativa estan relacionats en gran part amb el marc normatiu que regula la matèria de la vitivinicultura a Catalunya actualment:  El Real Decret 1338/2018 de 29 d’octubre, pel qual es regula el potencial de producció vitícola i que estableix la normativa bàsica en matèria de potencial vitícola. Aquesta norma desenvolupa la normativa europea en la matèria, entre altres, el Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris; i Reglament Delegat (UE) núm. 2018/273 de la Comissió, d'11 de desembre 2017, pel qual es completa el Reglament (UE) núm. 1308/2013, pel que fa al règim de autoritzacions per a plantacions de vinya, el registre vitícola, els documents d'acompanyament, la certificació, el registre d'entrades i sortides, les declaracions obligatòries, les notificacions i la publicació de la informació  La Llei 2/2020, del 5 de març, de la vitivinicultura, té per objecte ordenar el sector de la vinya i el vi, en el marc de la normativa europea i de les altres normes que hi siguin aplicables. Un dels objectius de l’ordenació vitícola és l'establiment d'un potencial vitícola. Com a eina de gestió del potencial vitícola la Llei preveu el Registre Vitivinícola de Catalunya, i remet al reglament per establir l'estructura i la informació que ha de constar en el Registre i la forma d'inscripció, actualització i accés. També regula la targeta vitícola com a eina de control del potencial vitícola i de la verema. Actualment tenim vigent una normativa de la targeta vitícola força antiga que no permet regular a dia d’avui els requeriment que provenen del sector i més concretament tot el que fa referència a les produccions de raïm veremat per parcel·la i les entrades d’aquests al cellers, tenint en compte els plecs de condicions de les diferents denominacions d’Origen catalanes.  A Catalunya, el Decret 264/2003, de 21 d’octubre és la norma pròpia de creació del registre vitivinícola de Catalunya, ha quedat obsolet, tant en relació a la normativa europea, estatal i autonòmica sobre potencial vitícola, com en relació a l’Administració electrònica, aquest fet provoca que actualment els subjectes obligats no tinguin habilitat el canal electrònic de comunicació amb l’Administració i igualar-lo a tots els efectes amb la resta de tràmits.  Alhora es necessari desenvolupar determinats aspectes que el Real Decret 1338/2018 de 29 d’octubre deixa obert a les Comunitats Autònomes, i que ara mateix no estan desplegats a la normativa catalana, com son el sentit dels actes presumptes: i els terminis en les sol·licituds de replantació i arrencada.  També és necessari regular les superfície destinades a finalitats experimentals o al cultiu de vinyes mares d’empelts, les destinades exclusivament a l’autoconsum del viticultor, i les superfícies per a noves plantacions resultants d’expropiacions per causa d’utilitat pública que es recullen a l’article 5 del RD 1338/2018 com a superfícies exemptes del règim d’autoritzacions.  Tanmateix , en base al Real Decret 739/2015, de 31 de juliol, que regula les declaracions obligatòries en el sector vitivinícola, és necessari establir eines per facilitar a l’administrat les declaracions i a l’administració el control posterior.  D’altra banda, també és necessari desenvolupar la funció estadística que ha de tenir el Registre vitivinícola, de conformitat amb el que estableix la disposició addicional segona de la Llei estatal 24/2013, de 10 de juliol, de la Vinya i el Vi. Actualment no es disposa de totes les dades que poden ser necessàries per l’ordenació del sector vitivinícola català, la qual cosa repercuteix negativament amb la comunicació amb el sector i la dificultat de poder definir polítiques per tal de fomentar el sector.  Cal disposar de la informació pel seu anàlisis per l’Administració, en ordre a l’orientació de la política agrària sectorial i per la realització de les operacions estadístiques recollides al Pla Estadístic Nacional previst a la Llei 12/1989, de 9 de maig, de la Funció Estadística Pública i en el Programa Estadístic Europeu recollit en el Reglament (CE) nº 223/2009 del Parlament Europeu i del Consell, d’11 de març de 2009, relatiu a l’estadística europea. |
| **2. Els objectius que es volen assolir** |
| Aquesta iniciativa té per objectiu donar resposta als problemes exposats anteriorment, i concretament:   * Garantir de forma efectiva la traçabilitat dels productes vitivinícoles a totes les baules del sector vitivinícola català (viticultors, cellers i denominacions d’origen) així com facilitar els procediments de control i inspeccions duts a terme per l’administració. * Millorar la seguretat jurídica tant en l’exercici de les funcions públiques en el sector vitivinícola com dels operadors jurídics i econòmics que han de donar compliment a la normativa vinculada amb aquest sector. * Perfeccionar les eines de gestió i planificació pública del sector vitivinícola.   La iniciativa per tant, vol :   * Desenvolupar un marc normatiu que permeti gestionar el potencial vitícola i la verema a Catalunya, així com el Registre Vitivinícola de Catalunya com a eina de gestió del potencial vitícola. * Desenvolupar el capítol III del Títol I de la Llei 2/2020 del 5 de març de la vitivinicultura dedicat a la viticultura, referent al Registre vitivinícola de Catalunya i la targeta vitícola. * Desenvolupar el Real Decret 1338/2018 de 29 d’octubre, pel qual es regula el potencial de producció vitícola i garantir la regulació de les superfícies exemptes de l’aplicació del règim d’autoritzacions com son les vinyes amb finalitat experimental i les vinyes d’autoconsum. * Aplicar la tramitació electrònica a la gestió del Registre Vitivinícola de Catalunya. * Assegurar la traçabilitat de les produccions des del cep fins a l’ampolla * Recollir al Registre Vitivinícola de Catalunya les dades estadístiques necessàries per a poder analitzar-les i extreure’n les eines de millora per les polítiques agràries. |
| **3. Les possibles solucions alternatives normatives i no normatives** |
| L’opció de “no fer res” implicaria que a nivell de gestió del potencial vitícola ens quedaríem limitats a la regulació del RD 1338/2018 estatal i no es podrien regular els aspectes i les qüestions que el RD deixa obert a les comunitats autònomes, en relació als silencis administratius, els terminis en les sol·licituds i les superfícies exemptes del règim d’autoritzacions.  Actualment és necessària l’actualització del Decret 264/2003, de 21 d’octubre, pel qual es regula el Registre vitivinícola de Catalunya, que ha esdevingut obsolet tant en matèria sectorial, com en matèria de procediment administratiu, adaptant la gestió del Registre a la tramitació electrònica.  L’opció d’adoptar un Decret que reguli el potencial vitícola implica desplegar la Llei 2/2020 de la vitivinicultura, que actualment no es desenvolupa norma i alhora establir normativa pròpia en relació al control i regulació de la verema.  En aquest Decret es vol:   * Aplicar la tramitació electrònica * Regular els silencis administratius relacionats amb la tramitació del potencial vitícola * Crear un marc normatiu per desenvolupar tots es aspectes relacionats amb el control i regulació de la verema |
| **4. Els impactes més rellevants de les diferents opcions considerades** |
| a)L’impacte sobre l’Administració de la Generalitat.  Pel que respecta a l’impacte pressupostari, es preveu que l’aprovació d’aquest Decret no repercutirà en els pressupostos de la Generalitat de Catalunya. Respecte les tasques derivades de la gestió del Registre, tot i que seran diferents, seran assumides pel mateix personal que el gestiona i no es preveu que siguin necessàries noves incorporacions de personal ni tampoc cap despesa derivada del nou Registre electrònic. Tampoc generarà un impacte negatiu en el pressupost l’adaptació del programari, atès que ja s’està desenvolupat i per tant ja està la seva despesa aprovada. L’aprovació d’aquest Decret no implica despesa addicional a la que ja s’ha produït en relació al Registre Vitivinícola de Catalunya, atès que la transformació del RVC en un registre electrònic és una despesa que ja s’ha dut a terme anteriorment independentment de l’adopció de la norma que es planteja. Aquesta despesa s’ha tramitat pertinentment per tant entemen que no cal pronunciar-se sobre aquest extrem al present document.  b) L’impacte sobre les administracions locals, tenint en compte la seva dimensió i el règim especial de Barcelona.  No es preveu cap impacte específic sobre les administracions locals.  c) L’impacte sobre les mesures d’intervenció administrativa i des de la perspectiva de la reducció de càrregues administratives per als ciutadans i per a les empreses  No es preveu que incrementi ni redueixi les càrregues administratives que incideixen sobre les empreses però si facilitarà els seus tràmits. No s’augmenta el número de tràmits ni tampoc disminueix atès que tos els tràmits estan definits en d’altra normativa . El que si s’aconseguirà serà una simplificació d’aquests ja que s’adapten tots ells a la modalitat telemàtica.  d) Els impactes econòmics, socials o ambientals rellevants que no s’hagin valorat en els apartats anteriors.  Pel que respecte a l’impacte econòmic sobre el sector vitivinícola es pretén que sigui positiu, atès que el fet de l’aplicació de la tramitació electrònica permetrà als integrants del sector realitzar les tramitacions de manera més àgil i evitant els desplaçaments innecessaris per a realitzar tràmits.  Pel que respecte a l’impacte social, el Decret establirà clarament les obligacions del sector, la normativa de potencial vitivinícola, així com la gestió de les dades del Registre Vitivinícola, aportant les garanties necessàries de tractament de les dades i assegurant la traçabilitat de les produccions des del cep fins a l’ampolla. En aquets sentit, no es preveu que aquesta iniciativa afecti directament als consumidors finals sinó a tots els actors implicats en la producció. |